Heerst

Heerst () is en Dörp in de Gemeen Beverst in’n Landkreis Cuxhoben, Neddersassen.

De Oort billt binnen de Gemeen Beverst tohoop mit Dohren un Loh de polietsche Oortschop Heerst.

 Geografie 

De Oort liggt op de Wersermünner Geest. Dat Water ut dat Rebeed flütt över’n Stinster Beek, Loher Beek un Dohrener Beek na de Luun hen af. In’n Süden liggt dat Naturschuulrebeed In’n Huusbeeken un in’n Noordoosten dat Naturschuulrebeed Bülter See.

De Naveröörd sünd Wehdel un Loh in’n Noordoosten, Dohren, Heyerhöben un Wachholt in’n Süüdoosten, Westerbeverst in’n Süden, Freeschluunbarg un Düring in’n Süüdwesten un Stinst un Donnern in’n Noordwesten.

 Historie 

duum|Windmöhl in Heerst
duum|Gedenksteen to’n Brand- un Loffdag
To de öllsten Funnen ut Heerst höört de Steenkist von Heerst ut de Bronztied, de 1938 opdeckt worrn is.

Heerst kummt in dat 12. Johrhunnert toeerst in de Oorkunnen vör.

An’n 18. Juni 1817 hett dat en sworen Brand in dat Dörp geven. Dorbi sünd över 50 Gebüüd afbrennt, aver Minschen sünd nich doodbleven. Na’n Brand is dat Dörp nich wedder as Hupendörp opboot worrn. De Hüüs stünnen nu vör allen langs de Schossee, de hüdige Bundsstraat 71. An düssen Dag warrt sietdem elk Johr in Heerst de Branddag fiert, de siet de Johren 1950 mit’n Loher Loffdag to’n Brand- un Loffdag tohoopleggt is.

Bi dat Dörp steiht de Windmöhl Heerst, de 1867 boot un bet in de Johren 1970 lopen is. Dor is vondaag en Wahnhuus un en Café in.

In’n Eersten Weltkrieg sünd 13 Soldaten ut Heerst fullen oder vermisst un in’n Tweten Weltkrieg 30.Onlineprojekt Gefallenendenkmäler

 Verwaltungsgeschicht 

In de Franzosentied von 1810 bet 1814 hett de Oort to de Mairie Beverst in’n Kanton Beverst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1851 to de Huusvaagdie Bexhöv in dat Gericht Beverst tohöört, von 1851 bet 1859 to dat Amt Beverst un denn von 1859 bet 1885 to dat Amt Leh. Na 1885 weer dat in’n Kreis Geestmünn. 1932 is dat Deel von’n Kreis Wersermünn worrn un 1977 von’n Landkreis Cuxhoben.

De Oort weer lange Tied en egen Gemeen, to de mit’n 1. April 1929 ok de beiden vörher egenstännigen Gemenen Dohren un Loh mit tohöört hebbt. De Gemeen Heerst weer von 1971 bet 2011 Maat von de Samtgemeen Beverst. Gemeen un Samtgemeen sünd an’n 1. November 2011 oplööst worrn un dor is de Eenheitsgemeen Beverst von billt worrn. Binnen de Gemeen billt de Oort nu tohoop mit Dohren un Loh de Oortschop Heerst mit egen Oortsvörsteiher.

 Inwahnertall 

 * tohoop mit Dohren un Loh

 Religion 

Heerst is evangeelsch-luthersch präägt un höört to dat Kaspel von de Fabian-un-Sebastian-Kark in Beverst.

För de Kathoolschen is de Johannes-de-Döper-Kark in Lox tostännig, de 1965 grünnt worrn is. Vör 1965 weer de Nikolaus-Kark in Wulsdörp tostännig. De Johannes-de-Döper-Kark höört siet 1. November 2006 to de Karkengemeen Hillig Hart Jesu in Geestmünn.

Dat Dörp hett en egen Karkhoff an de Straat Na’n Kleverblock. Bevör de Karkhoff anleggt worrn is, sünd de Doden bi de Kark in Beverst begraven worrn.

 Wapen 

Dat Wapen von Heerst wiest op blauen Grund över en gollen Barg mit en swarte Holtschaal mit Tiernagels in’n Schildfoot dree gollen Ruten.

Dat Wapen hett de Heraldiker Albert de Badrihaye utklamüsert. De dree Ruten staht för de dree Öörd Heerst, Dohren un Loh, ut de de fröhere Gemeen billt worrn is. Barg un Holtschaal staht för Funnen ut de Steenkist von Heerst.

 Oortsvörsteihers 

 opstunns: Manfred Tönjes (CDU)

 Kultur 

In Heerst steiht en Denkmaal för de Fullenen ut de twee Weltkrieg’.

Von 1979 bet 2016 hett dat in Heerst de Discothek KASBA music-hall geven.

 Verenen 

Dat gifft in dat Dörp den Sportvereen TSV Heerst.

 Weertschop un Infrastruktur 

Heerst hett en egene freewillige Füürwehr, de 1887 grünnt worrn is.

 Verkehr 

Dör Heerst löppt de Bundsstraat 71, de in’n Noordwesten över Bexhöv na Bremerhoben-Wulsdörp geiht un in’n Oosten över Beverst un Basdaal na Bremervöör. Na Süüdwesten geiht von de B 71 de Kreisstraat 45 af, de över Freeschluunbarg un Hollen na Wittst un an de Landsstraat 135 ran föhrt. En lüttjere Straat gifft dat noch över Loh na Wolljes an de L 128.

De nächste Autobahn is de Autobahn 27 (Afsnidd Bremen–Bremerhoben). De Opfohrt 9 Wulsdörp liggt negen Kilometer in’n Noordwesten von Heerst an de B 71. De opstunns noch plaante Autobahn 20 schall in Tokumst dicht bi Heerst langslopen un kriggt dor an de B 71 ok en Opfohrt.

De nächste Bahnhoff is so bi veer Kilometer wied weg in’n Süüdwesten de Bahnhoff Luunst in Freeschluunbarg an de Bahnlien Bremen–Bremerhoben.

 Scholen 

In de fröhere Dörpschool von Heerst weer längere Tied en Speelkreis ünnerbrocht, de aver in’n Sommer 2010 dichtmaakt hett. Dat Schoolhuus von de fröhere Volkschool is 1853 boot worrn. De School hett 1975 denn dichtmaakt.

 Footnoten 

 Weblenken 

Kategorie:Oort
Kategorie:Landkreis Cuxhoben